આ તો પશુ આરોગ્યના મુદ્દાની વાત થઈ, પરંતુ ક્વોરીથી અસરગ્રસ્ત ગામલોકોના આરોગ્યની બાબત પણ ગંભીર છે. ચોવીસ કલાક ગામમાં ક્વોરીની રાખ ઊડતી હોવાથી ગામલોકોમાં શ્વાસ અને ફેફસાંની બીમારીઓનું પ્રમાણ વધુ જોવા મળે છે. કેટલાંક ગામમાં ટીબી જેવા ભયાનક રોગના દર્દીઓ પણ વધારે જોવા મળ્યા છે. ગોઠડા ગામનાં લોકો પણ શ્વાસ અને ફેફસાંની ગંભીર બીમારીથી પિડાઈ રહ્યા છે. ગામના પીયૂષ ઠાકોર કહે છે, ‘થોડા સમય પહેલાં જ ગામના ચાર-પાંચ લોકોમાં શ્વાસની ગંભીર બીમારી જોવા મળી હતી. બાદમાં ગોધરા હૉસ્પિટલમાં વારંવાર નિદાન પછી તેમને થોડીક રાહત થઈ હતી.’